Diari Oficial de la Generalitat Valenciana


Sumari del DOGV 7679, del 16-12-2015 (2015/10908)

ORDE 9/2015, de 9 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'establixen la composició i les normes de funcionament de la Comissió Valenciana d'Homologació de Trofeus de Caça.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/12/09/9/dof/vci/html**

### Dades del document

Número de DOGV
:   7679

Data del DOGV
:   16-12-2015

Secció del DOGV
:   I. DISPOSICIONS GENERALS

Número del document
:   2015/10375


Data del document
:   09-12-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDE 9/2015, de 9 de desembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'establixen la composició i les normes de funcionament de la Comissió Valenciana d'Homologació de Trofeus de Caça. [2015/10267]  
Les comissions autonòmiques o regionals d'homologació de trofeus de caça són els organismes encarregats del control i mesurament dels trofeus de caça. Es creen sota la coordinació de la Junta Nacional d'Homologació de Trofeus de Caça, l'activitat de la qual es va iniciar l'any1962 i està regulada per l'Orde AAA/1231/2013, d'1 de juliol, del Ministeri d'Agricultura, Alimentació i Medi Ambient.  
La Llei 13/2004, de 27 de desembre, de Caça de la Comunitat Valenciana, fa referència en l'article 17 a l'organisme responsable de l'homologació de trofeus de caça i la seua relació amb la conselleria competent en matèria de caça.  
Tenint en compte que les competències sobre caça estan transferides a la Comunitat Valenciana segons l'article 148.1.11.a de la Constitució Espanyola i el 49.1.17.a de l'Estatut d'Autonomia de la Comunitat Valenciana, i com a desplegament de la disposició transitòria primera de l'Orde AAA/1231/2013, d'1 de juliol, per la qual es regula la Junta Nacional d'Homologació de Trofeus de Caça, es redacta aquesta orde.  
Havent estat consultat el Consell Valencià de la Caça, conforme amb el Consell Jurídic Consultiu i fent ús de les facultats que em confereixen l'article 28 de la Llei 5/1983, de 30 de desembre, del Consell, el Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, i d'acord amb el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (DOCV 7620, 22.09.2015), i fent ús de les facultats que tinc atribuïdes,  
  
  
ORDENE  
  
Article 1. Objecte  
Aquesta orde té com a objecte regular la Comissió Valenciana d'Homologació de Trofeus de Caça a la Comunitat Valenciana i establir les seues normes de funcionament.  
  
Article 2. Naturalesa i seu  
La Comissió Valenciana d'Homologació de Trofeus de Caça és un òrgan col·legiat adscrit a la direcció general competent en matèria de caça, en les dependències de la qual tindrà la seua seu. Disposarà d'un centre de valoració de trofeus en cada província amb adreça en les direccions territorials amb competències en caça.  
  
Article 3. Composició  
1. La Comissió Valenciana d'Homologació de Trofeus de Caça de la Comunitat Valenciana té la composició següent:  
- President  
- Vicepresident  
- Secretari, que ha de ser un funcionari adscrit a la direcció general, amb veu i sense vot.  
- Almenys dos vocals per cada província.  
2. Tots els membres han de ser nomenats entre persones de prestigi i coneixement en temes de caça major per la direcció general.  
  
3. El president i el secretari són nomenats directament per la direcció general; el vicepresident es nomena a proposta dels vocals i els vocals es nomenen a proposta de les comissions territorials de caça.  
  
4. La duració en els càrrecs dels membres de la comissió és de cinc anys, i poden ser reelegits de forma indefinida. La substitució o cessament es fa per resolució de la direcció general d'ofici, a proposta de la Comissió Valenciana d'Homologació de Trofeus de Caça o per voluntat de cada membre.  
5. Tots els membres exerciran les seues funcions amb caràcter honorífic i cap càrrec pot ser retribuït.  
  
Article 4. Funcions dels membres  
1. Són funcions del president:  
- Ostentar la representació de la Comissió d'Homologació.  
- Acordar la convocatòria de sessions ordinàries i extraordinàries, fixar l'orde del dia, així com presidir la comissió i dirimir les qüestions que se susciten en cas d'empat en les votacions.  
- Visar les actes i certificacions dels acords de la comissió, així com els certificats d'homologació de trofeus.  
- Ordenar el treball als vocals.  
- Nomenar els representants autonòmics en la Junta Nacional d'Homologació de Trofeus.  
2. Són funcions del vicepresident:  
- Substituir el president en casos de vacant, absència, malaltia, o qualsevol altra causa legal.  
3. Són funcions del secretari:  
- Custodiar i actualitzar el llibre d'actes.  
- Efectuar la convocatòria de les sessions d'acord amb el president, així com les citacions als membres.  
- Donar compte a la Comissió Autonòmica dels assumptes pendents i dels que hagen de sotmetre's a estudi.  
- Preparar el despatx dels assumptes, redactar i autoritzar les actes de les sessions i expedir certificacions de les consultes, dictàmens o acords aprovats.  
- Expedir els documents acreditatius d'homologació de trofeus.  
4. Són funcions dels vocals:  
- Valorar els trofeus que es presenten quan siguen assignats per a això.  
- Remetre a la seu de la Comissió d'Homologació els fulls de valoració firmats dels trofeus valorats.  
- Proposar al president, de forma motivada, l'assessorament de persones especialitzades en temes relacionats amb l'homologació de trofeus de caça.  
- Col·laborar en la realització d'exposicions oficials de trofeus de caça major, que se celebren a la Comunitat Valenciana.  
- Participar en ponències, xarrades, congressos i estudis d'investigació, sobre trofeus d'espècies de caça major de la Comunitat Valenciana relacionats amb la seua qualitat cinegètica o genètica, que se celebren en l'àmbit d'aplicació de les normes d'homologació del Consell Internacional de la Caça (CIC) i proposar-les.  
  
Article 5. Competències de la comissió  
La comissió té les competències següents:  
- L'homologació oficial dels trofeus de caça, principalment els aconseguits en el territori de la Comunitat Valenciana, que s'efectuarà aplicant les fórmules de valoració corresponents a cada espècie definides per la Junta Nacional d'Homologació de Trofeus de Caça.  
  
- L'homologació de trofeus procedents d'altres comunitats autònomes, a petició dels seus propietaris.  
- Custodiar el material d'homologació, així com l'arxivament de les valoracions i homologacions efectuades.  
- Traslladar les homologacions realitzades a la Junta Nacional, per al seu coneixement i arxivament.  
- Comunicar a la Direcció General les homologacions dels trofeus aconseguits en el territori de la Comunitat Valenciana.  
- Informar a la direcció general respecte a assumptes relacionats amb la caça de les espècies de caça major, bé a petició de la mateixa direcció general o per iniciativa pròpia, i proposar les mesures que estime pertinents relacionades amb aquesta matèria.  
- Informar la direcció general i la junta nacional de tots els assumptes que considere d'interés, relacionats amb la valoració i homologació de trofeus de caça major de la Comunitat Valenciana.  
- Proposar a la Junta Nacional les accions que estime procedents per a contribuir a una millor definició de les fórmules de valoració corresponents a les espècies de caça major de la Comunitat Valenciana, i col·laborar amb la mateixa junta en les comeses que els siguen propis.  
- Promoure i participar activament en l'organització d'exposicions de caràcter autonòmic i nacional de trofeus de caça, assessorar i col·laborar en totes les exposicions o exhibicions oficials de caça major que se celebren.  
- Elaborar l'estadística anual de trofeus de caça major aconseguits a la Comunitat Valenciana que hagen sigut homologats per esta comissió, altres comissions regionals o autonòmiques d'homologació de trofeus de caça o la junta nacional, que es constituirà en un arxiu de caràcter públic.  
- Elaborar i aprovar el seu reglament de règim intern i les seues modificacions.  
- Proposar a la direcció general la renovació, l'augment o disminució dels seus membres quan les circumstàncies ho requerisquen.  
- Custodiar els trofeus presentats.  
- Mantindre una estreta relació amb els altres organismes amb comeses semblants als d'esta comissió autonòmica.  
- Aquelles funcions relacionades amb les comeses d'esta comissió d'homologació que encomane la direcció general.  
  
Article 6. Convocatòria i sessions  
1. La comissió es reunirà sempre amb presència del president i del secretari amb caràcter ordinari una vegada a l'any, a fi de conéixer el desenvolupament de la temporada cinegètica anterior i informar la direcció general dels resultats obtinguts pel que fa a l'homologació de trofeus, així com emetre els informes i propostes que crega oportuns.  
  
Amb caràcter extraordinari es reunirà:  
- A iniciativa del president.  
- A petició de tres o més dels membres.  
- Sempre que siga necessari per a homologar els trofeus que per la seua puntuació resulten rellevants.  
2. Les reunions s'han de convocar en primera i segona convocatòria, per mitjà de notificació individual amb 10 dies d'antelació com a mínim, amb l'orde del dia fixat pel president.  
3. La reunió de la comissió és vàlida sempre que hi assistisquen la majoria dels components en primera convocatòria. Si no hi haguera quòrum, la comissió es constituiria en segona convocatòria mitja hora després de l'assenyalada per a la primera, i és suficient en este cas l'assistència d'un terç dels membres.  
4. Els acords es prendran per majoria de vots dels assistents. En cas d'empat, decidirà el vot de qualitat del president.  
5. De totes les reunions s'alçarà una acta i una vegada transcrita al llibre corresponent, serà firmada pel secretari de la comissió amb el vistiplau del president.  
  
Article 7. Assistència  
1. L'assistència a les reunions de la comissió serà obligatòria per a tots els membres, els quals hauran de justificar la seua absència si n'hi havia. Els no assistents podran delegar la representació en un altre membre de la comissió, excepte per a la valoració o homologació de trofeus.  
  
2. Tres absències consecutives o cinc alternes no justificades suposaran el cessament automàtic com a membre de la comissió.  
  
Article 8. Procediment per a l'homologació de trofeus de caça  
La sol·licitud d'homologació es realitzarà per escrit, amb l'ús dels models oficials que hi establisca la comissió, i han d'abonar, si és el cas, la taxa que es cree per a això.  
La comissió podrà exigir totes les dades i informes que considere necessaris per a comprovar la legalitat de la captura i procedència dels trofeus, així com la identitat de les persones que els han caçat. Quan el sol·licitant no ho acredite de forma fefaent, el trofeu podrà ser rebutjat per a l'homologació i es posarà en coneixement de l'autoritat competent.  
El mesurament dels trofeus de caça s'efectuarà seguint escrupolosament les normes, fórmules i barems establits a escala nacional.  
Amb caràcter general, el mesurament de trofeus per a l'homologació es realitzarà per almenys dos membres de la comissió, nomenats per a això pel ple de la comissió, excepte el supòsit arreplegat en aquest article.  
Una vegada s'ha fet el mesurament, amb les dades i resultats obtinguts, s'ha d'omplir el full d'homologació corresponent, que serà elevat ala comissió perquè l'aprove.  
Quan es pressupose que el trofeu a mesurar puga obtindre una valoració tal que se situe entre els cinc primers homologats a Espanya fins a la data, el mesurament es realitzarà per almenys tres membres de la comissió de manera individual, i els resultats s'obtindran amb la mitjana dels mesuraments efectuats. En aquest cas, el mesurament final, en unió amb el trofeu, s'enviarà a la Junta Nacional d'Homologació de Trofeus de Caça per a la verificació i ratificació.  
Un trofeu oficialment homologat no podrà tornar a ser mesurat per cap altre membre de la comissió, excepte reclamació raonada prèvia a la comissió i que aquesta ho acorde, sense perjuí dels casos de revisió d'ofici. En aquestes circumstàncies, el trofeu serà mesurat novament pel ple de la comissió a fi de determinar l'homologació oficial definitiva.  
  
Els mesuraments dels trofeus de caça no es realitzaran mai en presència del propietari del trofeu.  
Correspon al ple de la comissió, l'homologació dels trofeus de caça. No obstant això, mitjançant un acord, aquest podrà delegar en el seu president aqueixa funció, excepte per als casos previstos en aquest article.  
L'homologació del trofeu es realitzarà per mitjà d'aprovació del full d'homologació corresponent.  
Els trofeus s'homologaran a nom del seu propietari, al qual s'entregarà un certificat d'homologació en què consten juntament amb les seues dades personals, dades referents al trofeu i en concret, l'àmbit territorial, lloc i data en què va ser abatuda la peça, data de l'homologació i puntuació obtinguda.  
La comissió prendrà les mesures oportunes de marcatge o impressió i registre dels trofeus per a evitar homologar dos vegades un mateix animal.  
Correspon al secretari de la comissió l'expedició del certificat d'homologació amb el vistiplau del president, el format del qual es regularà mitjançant una resolució de la direcció general.  
Aquest document s'ha d'emetre en triple exemplar i el primer s'ha d'entregar al propietari del trofeu, el segon es conservarà en l'arxiu de la comissió i el tercer s'ha de enviar a la Junta Nacional d'Homologació de Trofeus de Caça.  
Els certificats d'homologació que emeta la comissió es referiran a la qualitat, puntuació dels trofeus i qualificació d'acord amb les instruccions dictades per la Junta Nacional d'Homologació de Trofeus de Caça.  
  
  
DISPOSICIÓ ADDICIONAL  
  
Única  
Tenen la consideració de trofeus de caça, per a aquesta orde, les banyes adherides al crani del cérvol (Cervus elaphus), del cabirol (Capreolus capreolus) i de la daina (Dama dama), les banyes adherides al crani de l'isard (Rupicapra pyrenaica), de la cabra salvatge (Capra pyrenaica), arruí (Ammotragus lervia) i del mufló (Ovis musimon), els ullals i esmoladores del porc senglar (Sus scrofa) i el crani complet del llop (Canis lupus) o qualsevol trofeu d'una altra espècie que oportunament dispose la direcció general.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que disposa la present orde.  
  
  
DISPOSICIÓ FINAL  
  
Única  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 9 de desembre de 2015  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI